和叔崇禽聲放言
作者：王柏
朝代：宋

paragraphs: 天以鳥鳴春，鳥聲不敢止。
天以人鳴道，斯人其可已。
爾鳥固無知，喧啾亦何利。
鼓弄枝頭晴，瀾翻林外起。
不學九臯鳴，聲聞可止此。
不學千仞翔，一鳴來瑞世。
古以鳥名官，列職有理致。
只有歸去兮，陶公不爾愧。
人豈不如鳥，鳴則震天地。
不鳴千聖傳，則鳴千古事。
詩翁莫浪鳴，文武道未墜。